Petra Procházková

Petra Procházková (* 20. október 1964, Český Brod) je česká humanitárna pracovníčka a novinárka. Do povedomia verejnosti sa dostala predovšetkým spravodajstvom z vojnových konfliktov, ktoré vznikli na Kaukaze po rozpade Sovietskeho zväzu.

Život 
Po vyštudovaní gymnázia absolvovala fakultu žurnalistiky Karlovej univerzity. Pracovala v časopise Květy. Od roku 1989 pracovala v Lidových novinách ako reportérka domácej rubriky, v roku 1992 bola vyslaná do Ruska. Tu pôsobila ako zahraničná korešpondentka. Pracovala ako vojnová spravodajkyňa, jej prvé reportáže pochádzali z Abcházska.

V roku 1994 spolu s Jaromírom Štětinom založili súkromnú novinársku agentúru Epicentrum. Začala pracovať s kamerou a natočila rôzne reportáže. Prispievala do Lidových novín, slovenského denníka SME, týždenníka Týden a ďalších časopisov. Podávala správy a svedectvo o konfliktoch v Osetsku, Abcházsku, Gruzínsku, Tadžikistane, Náhornom Karabachu, Afganistane, ale aj o utečeneckých táboroch a vypálených kurdských dedinách v Kurdistane. Dokázala sa dostať aj medzi gerilových bojovníkov na Východnom Timore.

Niekoľko rokov sa zaujímala o problematiku Čečenska. V decembri 1994 bola očitým svedkom bombardovania mesta Groznyj. Počas diverznej akcie Šamiľa Basajeva sa s niekoľkými novinármi ponúkla ako rukojemník namiesto pacientov nemocnice.

V roku 2000 prerušila spravodajskú prácu a počas jedného roku sa intenzívne venovala nezávislej humanitárnej práci v Groznom. Tu založila detský domov pre 50 vojnových sirôt, o ktoré sa stále stará. V tom istom roku ju ruské úrady označili ako personu non grata a Rusko musela opustiť.

V roku 2001 a 2002 bola spravodajkyňou a korešpondentkou v Afganistane.

Spolu s Janou Hradilkovou založila v roku 2001 občianske združenie Berkat (po čečensky „šťastie“), ktoré pomáha deťom, ženám a ďalším v Čečensku, Afganistane aj utečencom v Česku.

Petra Procházková je vydatá za Paikara z Afganistanu a má syna Zafara.

Získané ceny 
 2000: medaila prezidenta Českej republiky Za zásluhy
 1997: novinárska Cena Ferdinanda Peroutky
 2001: Cena primátora Plzne za ľudské práva
 1999: Cena Křepelek
 cena Gratias Agit za šírenie dobrého mena ČR v zahraničí

Dielo 
 
 
 
 Rozhovory s ženami – Ruskami a Čečenkami – obeťami rusko-čečenskej vojny. Text je autentickým svedectvom o zmene, ktorou prejdú obyčajné ľudské osudy, keď ich súkromný svet zo dňa na deň zmení vojna.
 
 Rozprávanie z Afganistanu po páde totalitného režimu Talibanu. Príbeh ženy spolovice Rusky spolovice Tadžičky vydatej do Afganistanu je typickým príkladom človeka, ktorý sa pokúša vo svojom súkromí spojiť to, čomu sa hovorí západná civilizácia, s východnou kultúrou. Nie je kladnou hrdinkou v tom pravom zmysle, ani jej muž nie je zloduch, despota a naničhodník, ani cudzinci, ktorí zasiahli v dobrej viere, ale s presvedčením, že len oni sú nositeľmi pokroku, do ich súkromia, nespôsobili nič úmyselne. Všetci nakoniec chceli pre tých druhých to najlepšie… len vôbec nechápali, po čom „tí druhí“ naozaj túžia.

Referencie

Iné projekty

Externé odkazy 
 Blog Petry Procházkovej
 Články Petry Procházkovej na serveri lidovky.cz
 Petra Procházková – video z cyklu Českej televízie 13. komnata
 Zoznam diel v Súbornom katalógu ČR, ktorých autorom alebo témou je Petra Procházková

Zdroj 
 

Českí novinári
Pracovníci neziskových organizácií
Nositelia Medaily Za zásluhy (Česko)
Nositelia Ceny Karla Havlíčka Borovského
Absolventi Fakulty sociálnych vied Karlovej univerzity
Osobnosti z Českého Brodu